মাওবাদীদের হামলার নিশানায় থাকা মুকুলকে জঙ্গলমহলে গেলে অতিরিক্ত নিরাপত্তা দেওয়ার সিদ্ধান্ত নেওয়া হয়েছে বলে রাজ্য পুলিশ সূত্রে খবর। মাওবাদী হানায় মুকুলের প্রাণসংশয় হতে পারে বলে আশঙ্কা প্রকাশ করে সম্প্রতি রাজ্যকে সর্তকবার্তা পাঠায় কেন্দ্রীয় স্বরাষ্ট্রমন্ত্রক। মুকুলের নিরাপত্তা বাড়ানোর সুপারিশও করা হয় ওই বার্তায়। 
রাজ্যের মাওবাদী এলাকায় গেলে মুকুলকে বাড়তি নিরাপত্তা দেওয়ার অর্থ, বাকি এলাকাগুলিতে তাঁর নিরাপত্তা বাড়ানো হবে না। রাজ্য পুলিশ সূত্রের খবর, আপাতত জঙ্গলমহলের চারটি জেলা বাঁকুড়া, পুরুলিয়া, পশ্চিম মেদিনীপুর ও পূর্ব মেদিনীপুরে গেলে মুকুলকে বিশেষ নিরাপত্তা দেওয়া হবে।
তবে তিনি আগের মতো ‘জে়ড ক্যাটিগরি’র নিরাপত্তা পাবেন কি না, তা জানা যায়নি। কিন্তু মাওবাদী-অধ্যুষিত অঞ্চল ছাড়া শহর বা জেলা বা অন্য কোথাও গেলে মুকুলকে কোনও রকমের বাড়তি নিরাপত্তা দেওয়া হবে না। আগে মুকুলের ‘জেড ক্যাটিগরি’র নিরাপত্তা থাকলেও তৃণমূলের সঙ্গে সম্পর্কের অবনতির অব্যবহিত পরেই তা কমিয়ে ‘ওয়াই ক্যাটিগরি’র করা হয়েছিল।
একদা তৃণমূলের সর্বভারতীয় সাধারণ সম্পাদক তথা দলের অঘোষিত ‘দু’নম্বর’ মুকুলের নিরাপত্তা ছিল চোখে পড়ার মতো। দু’তিনজন ‘পার্সোনাল সিকিউরিটি’ (অফিসার পিএসও)। সঙ্গে পাইলট কার এবং কম্যান্ডো। কিন্তু পরবর্তীকালে একজন পিএসও ছাড়া আরও কোনও নিরাপত্তারক্ষীই পেতেন না তিনি। কেন্দ্রের বার্তা পাওয়ার পর রাজ্য মুকুলের নিরাপত্তা বাড়ালেও এটাই স্পষ্ট করে দিয়েছে যে, ওই নিরাপত্তা শুধুই চারটি জেলায় সীমাবদ্ধ থাকবে।